Charlotte Brontë
Charlotte Brontë, 1816-1855, engelsk forfatter, pseudonym Currer Bell; skrev guvernanteromaner om den uforsørgede middelklassekvindes kamp for at blive selverhvervende og dog bevare sin kvindelighed. Hun forenede realisme og romantik for at beskrive de spirende ønsker om både kvindefrigørelse og udvikling af kvindens særlige psyke og seksualitet.
Som otteårig kom Charlotte Brontë til kostskolen Cowan Bridge, der med sin strenge disciplin og dårlige forplejning kostede hendes to ældste søstre livet. Inspireret af Byron skrev hun fra tiårsalderen sammen med sin bror gotiske historier om et fantasiland, Angria-fortællingerne (udg. 1933), svarende til Anne og Emilys opdigtede rige, Gondal. Trods ny skolegang og et par guvernantestillinger tilpassede den lille sky og utiltrækkende Charlotte Brontë sig aldrig samfundet. Under et toårigt studieophold i Bruxelles gennemlevede hun sit livs lidenskab for skolelederen og familiefaderen Constantin Héger.
Efter de fejlslagne lærerindeprojekter foranstaltede hun en udgivelse af sine egne og søstrenes digte, Poems (1846). Hendes første roman, The Professor, der behandler oplevelserne i Hégers skole, blev forkastet af forlaget (udg. 1857, da. Læreren, s.å., og 1975 med titlen Professoren). Debutromanen Jane Eyre (1847, da. 1850) blev et gennembrud til et stort publikum og til det litterære miljø.

Jane Eyre er en dannelseshistorie om den forældreløse Janes vej fra undertrykkelsen i plejefamilien og skolen til selvdisciplineringen som guvernante og forelskelsen i den dæmoniske arbejdsgiver, der vil giftes med Jane, selvom han skjuler en gal hustru på loftet. Erfaringer fra skole- og guvernantetiden er forbundet med det følelsesmættede Angria-univers; kritikken af ulighed mellem kønnene er forenet med hengivelsen til passionerede kærlighedsdrømme.

Shirley (1849, da. 1850-51) udfolder et bredere socialt panorama omkring maskinstormeriet i 1812. Villette (1853, da. 1853-54) er en fornyet gennemskrivning af historien om en engelsk lærerindes forelskelse i en belgisk lærer.
Charlotte Brontë giftede sig i 1854 med faderens kapellan Arthur Bell Nicholls, men døde året efter af svangerskabsforgiftning.